बरती लापरवाही, प्रधान आरक्षक समेत 6 पुलिस कर्मी हुए निलंबित
कोरबा | कटघोरा कोर्ट परिसर से पुलिस अभिरक्षा से 3 डकैतों के भागने के मामले में प्रधान आरक्षक समेत सभी 6 पुलिस कर्मियों को एसपी अमरेश मिश्रा ने निलंबित कर दिया। विभागीय जांच में उनके द्वारा कर्तव्य में घोर लापरवाही बरतने की वजह से आरोपियों को फरार होने का मौका मिलना पाया गया।
बुधवार की शाम कटघोरा एडीजे कोर्ट परिसर से डकैती के तीन आरोपी निलेश सिंह, राजू सिंह और जगदीश सिंह पुलिस अभिरक्षा से फरार हो गए। पुलिस लाइन में पदस्थ प्रधान आरक्षक किशन कुमार श्रीवास्तव समेत 5 आरक्षक क्रमश: भोजराम पांडेय, सुरोत्तम कुमार देवांगन, मनोज मारकण्डे, रंजीत सिंह और नरेंद्र सिंह ड्यूटी पर थे। जो अन्य बंदियों के साथ उन्हें मुलजिम पेशी में लेकर पहुंचे थे। घटना के समय पुलिस कर्मी कोर्ट परिसर के बंदी गृह से लेकर उन्हें पुलिस वाहन में बिठाने ला रहे थे। इसी दौरान मौका देखकर पुलिस कर्मियों को धक्का मारकर डकैत फरार हो गए थे। इस मामले में पुलिस कर्मियों की लापरवाही मानी जा रही थी। एसपी अमरेश मिश्रा ने एसडीओपी संजय महादेवा को मामले की विभागीय जांच कर जल्द रिपोर्ट देने का निर्देश दिया था। एसडीआेपी ने जांच के बाद शुक्रवार की सुबह प्रारंभिक रिपोर्ट सौंप दी। जांच रिपोर्ट में पुलिस कर्मियों के द्वारा कर्तव्य के प्रति लापरवाही बरतने के परिणामस्वरूप मुलजिम पेशी के दौरान डकैती जैसे जघन्य अपराध के 3 आरोपियों काे फरार होना बताया गया। इसके आधार पर एसपी अमरेश मिश्रा ने प्रधान आरक्षक किशन कुमार श्रीवास्तव समेत सभी 6 पुलिस कर्मियों को निलबिंत कर दिया।
नहीं मिला डकैतों का सुराग
कोर्ट परिसर से डकैतों के फरार होने के बाद मुलजिम पेशी में गए पुलिस कर्मियों ने कटघोरा थाना या उच्च अधिकारियों को इसकी सूचना देने में देरी की। जिसकी वजह से डकैतों को दूर भागने का मौका मिल गया। पुलिस ने नाकेबंदी कर उन्हें पकड़ने का प्रयास किया लेकिन असफल रही। पुलिस ने तीनों फरार डकैतों का फोटो जारी कर जिले समेत पड़ोसी जिले की पुलिस को सूचना दी है। साथ ही मध्यप्रदेश पुलिस से भी संपर्क में है। लेकिन अब तक कोई सुराग पुलिस को नहीं मिला है।
hin_Deva hin_Deva hin_Deva hin_Deva hin_Deva